CELEX: 52014XG1211(01)
Language: sk
Date: 2014-12-11
Title: Závery Rady – Odborná príprava odborníkov z právnej praxe: základný nástroj konsolidácie acquis EÚ

11.12.2014   
            
            
               SK
            
            
               Úradný vestník Európskej únie
            
            
               C 443/7
            
         Závery Rady
   Odborná príprava odborníkov z právnej praxe: základný nástroj konsolidácie acquis EÚ
   (2014/C 443/04)
   RADA EURÓPSKEJ ÚNIE:
   PRIPOMÍNAJÚC
   oznámenie Komisie Európskemu parlamentu a Rade o justičnom vzdelávaní v Európskej únii [COM(2006) 356 final];
   uznesenie Rady o odbornej príprave sudcov, prokurátorov a justičných pracovníkov v Európskej únii (2008/C 299/01);
   článok 81 ods. 2 písm. h) a článok 82 ods. 1 písm. c) Zmluvy o fungovaní Európskej únie, pokiaľ ide o podporu vzdelávania sudcov a justičných pracovníkov v občianskych aj trestných veciach zo strany Únie;
   dokument z roku 2010 Magna Carta sudcov poradnej rady európskych sudcov Rady Európy, v ktorom sa zdôrazňuje, že úvodná odborná príprava aj odborná príprava v priebehu vykonávania funkcie je právom a povinnosťou každého sudcu a že odborná príprava je významným prvkom na zaručenie nezávislosti sudcov, ako aj kvality a efektívnosti justičného systému [CCJE (2010) 3 final];
   oznámenie Európskej komisie s názvom Budovanie dôvery v spravodlivosť v celej EÚ – nový rozmer európskej odbornej justičnej prípravy [COM(2011) 551 final];
   závery Rady z 27. októbra 2011 o európskej odbornej justičnej príprave (2011/C 361/03);
   uznesenie Európskeho parlamentu zo 14. marca 2012 o odbornej justičnej príprave [2012/2575 (RSP)];
   oznámenie Európskej komisie s názvom Program EÚ v oblasti spravodlivosti na rok 2020 – posilnenie dôvery, mobility a rastu v rámci Únie [COM(2014) 144 final];
   Strategické usmernenie Európskej rady pre oblasť slobody, bezpečnosti a spravodlivosti z 27. júna 2014, v ktorom sa uvádza, že „je potrebné prijať tieto ďalšie opatrenia: […] zlepšiť odbornú prípravu odborníkov z praxe“ (EUCO 79/14);
   ZDÔRAZŇUJE, že:
   sudcovia a prokurátori, ako aj iní odborníci z právnej praxe zohrávajú zásadnú úlohu pri zaručovaní dodržiavania práva Európskej únie;
   spravodlivosť vrátane justičnej spolupráce sa nadobudnutím platnosti Lisabonskej zmluvy stala zrelou politikou EÚ; európsky priestor spravodlivosti sa teraz musí konsolidovať; odborná príprava je kľúčovým nástrojom na zabezpečenie toho, aby sa práva zaručené v právnych predpisoch EÚ stali skutočnosťou, aby sa zvýšila efektívnosť justičných systémov v členských štátoch a aby odborníci z právnej praxe dôverovali justičným systémom svojich kolegov. To by zasa malo pomôcť zabezpečiť plynulé cezhraničné konania a uznávanie rozsudkov;
   VÍTA:
   
            
               1.
            
            
               skutočnosť, že podľa výročných správ o európskej odbornej justičnej príprave sa v rokoch 2011 až 2013 zúčastnilo na odbornej príprave viac ako 210 000 odborníkov z právnej praxe, či už to boli sudcovia, prokurátori, zamestnanci súdov, advokáti, notári, alebo súdni exekútori;
            
         
            
               2.
            
            
               rozširovanie osvedčených postupov odbornej prípravy sudcov, prokurátorov, advokátov a zamestnancov súdov a odporúčania na zlepšenie odbornej prípravy týchto profesií vyplývajúce z pilotného projektu európskej odbornej justičnej prípravy, ktorý navrhol Európsky parlament v roku 2012 a ktorý zaviedla Európska komisia v rokoch 2013 a 2014;
            
         
            
               3.
            
            
               prijatie programu Spravodlivosť (1) na roky 2014 – 2020, ktorým sa podporí odborná justičná príprava s cieľom posilniť spoločnú právnu a justičnú kultúru a na základe ktorého sa vyčlení 35 % jeho celkového rozpočtu, t. j. 132 miliónov EUR, na dosiahnutie tohto cieľa;
            
         
            
               4.
            
            
               zvýšenú účasť sudcov a prokurátorov na výmenách a iných cezhraničných činnostiach v rámci odbornej prípravy, ktoré v uplynulých rokoch uskutočnila, podporila a koordinovala Európska sieť odbornej justičnej prípravy EJTN;
            
         UZNÁVA, že:
   
            
               1.
            
            
               aj keď sa situácia zlepšuje, je potrebné vykonať viac v záujme dosiahnutia ambiciózneho cieľa, a to aby sa v rokoch 2011 až 2020 zúčastnila na odbornej príprave v oblasti práva EÚ polovica (približne 700 000) všetkých odborníkov z právnej praxe;
            
         
            
               2.
            
            
               potreby odborníkov z právnej praxe v oblasti odbornej prípravy stále nie sú úplne uspokojené a situácia je medzi odborníkmi z právnej praxe, ako aj medzi členskými štátmi rozdielna;
            
         
            
               3.
            
            
               osvedčené postupy by sa mali čo najviac rozširovať, aktualizovať, opätovne uplatňovať a spoločne využívať vo všetkých právnických profesiách;
            
         
            
               4.
            
            
               odborníci z právnej praxe ešte vždy čelia prekážkam pri účasti na činnostiach odbornej prípravy, napr. v dôsledku nedostatku času alebo rozpočtových prostriedkov, nedostatku kurzov odbornej prípravy, ktoré zahŕňajú právo EÚ, alebo nedostatku jazykových zručností v oblasti práva, ktoré sú nevyhnutné na účasť na cezhraničných činnostiach odbornej prípravy;
            
         
            
               5.
            
            
               na úrovni EÚ má sieť EJTN najlepšiu pozíciu na to, aby prostredníctvom svojich členov koordinovala vnútroštátne činnosti odbornej prípravy a pripravovala ponuku cezhraničnej odbornej prípravy pre sudcov a prokurátorov; počas uplynulých rokov dostávala od Európskej únie čoraz väčšiu podporu v oblasti spolufinancovania;
            
         VYZÝVA VNÚTROŠTÁTNYCH POSKYTOVATEĽOV ODBORNEJ JUSTIČNEJ PRÍPRAVY A POSKYTOVATEĽOV ODBORNEJ PRÍPRAVY PRÁVNICKÝCH PROFESIÍ, ABY:
   
            
               1.
            
            
               systematicky začleňovali odbornú prípravu v oblasti práva EÚ, a najmä v oblasti Charty základných práv Európskej únie, do úvodných a priebežných činností odbornej prípravy na vnútroštátnej úrovni, a ak je to potrebné, aj v súvislosti s riadnym plnením justičných alebo profesijných funkcií;
            
         
            
               2.
            
            
               ak je to relevantné, nadväzovali na najlepšie postupy a odporúčania vyplývajúce z pilotného projektu európskej odbornej justičnej prípravy;
            
         
            
               3.
            
            
               napomáhali tomu, aby cezhraničné činnosti odbornej prípravy v oblasti práva EÚ v inom členskom štáte alebo vykonávané európskym poskytovateľom odbornej prípravy boli uznávané ako činnosti, ktoré spĺňajú vnútroštátne povinnosti v oblasti odbornej prípravy, ak takéto povinnosti existujú;
            
         
            
               4.
            
            
               v prípade potreby zlepšili zber spoľahlivých údajov o odbornej príprave a používali tieto údaje spolu s Komisiou s cieľom umožniť jej ďalej zlepšovať presnosť výročných správ o európskej odbornej justičnej príprave;
            
         
            
               5.
            
            
               podporovali prostredníctvom svojich príslušných subjektov na úrovni EÚ koordináciu odbornej prípravy, ktorú poskytujú vnútroštátne organizácie slobodných právnických povolaní;
            
         VYZÝVA ČLENSKÉ ŠTÁTY, ABY:
   
            
               1.
            
            
               premietli prioritu týkajúcu sa odbornej prípravy odborníkov z právnej praxe stanovenú v záveroch Európskej rady z júna 2014 do konkrétnych opatrení:
               
                           —
                        
                        
                           pridelením potrebných rozpočtových zdrojov na rozvoj primeranej ponuky odbornej prípravy a
                        
                     
                           —
                        
                        
                           umožnením účasti odborníkov z právnej praxe na ponúkaných činnostiach odbornej prípravy;
                        
                     
         
            
               2.
            
            
               zvážili zvýšenie alebo prinajmenšom zachovanie svojej finančnej podpory siete EJTN pri zohľadnení právneho rámca EJTN a priameho spolufinancovania niektorých foriem odbornej prípravy EJTN zo strany členských štátov v súlade s príslušnými potrebami odborného vzdelávania, a to s cieľom poskytnúť ekvivalent príspevku EÚ a umožniť, aby sieť ďalej rozvíjala svoje činnosti, ako napríklad výmeny a cezhraničnú odbornú prípravu;
            
         
            
               3.
            
            
               podporovali zber spoľahlivých údajov v tejto oblasti;
            
         VYZÝVA EURÓPSKU KOMISIU, ABY:
   
            
               1.
            
            
               pri príprave odporúčania týkajúceho sa štandardov odbornej prípravy zastrešujúcich všetky právnické profesie čerpala z dostupných odborných znalostí v členských štátoch a odborných znalostí zainteresovaných strán a vychádzala z kvalitnej práce EJTN a výsledkov pilotného projektu európskej odbornej justičnej prípravy;
            
         
            
               2.
            
            
               pokračovala v podávaní správ o účasti odborníkov z právnej praxe na odbornej príprave v oblasti práva EÚ a práva iných členských štátov;
            
         
            
               3.
            
            
               organizovala pravidelné zasadnutia na úrovni EÚ za účasti zainteresovaných strán zapojených do odbornej prípravy odborníkov z právnej praxe s cieľom zhodnotiť dosiahnutý pokrok a v prípade potreby pomôcť s prípravou ďalších zlepšení európskej odbornej justičnej prípravy;
            
         
            
               4.
            
            
               organizovala špecifické zasadnutia na úrovni EÚ za účasti zainteresovaných strán s cieľom zmapovať existujúce činnosti odbornej prípravy, identifikovať možné nedostatky, navrhnúť zlepšenia a pritom sa zamerať najmä na odbornú prípravu odborníkov z právnej praxe a úradníkov verejnej správy uplatňujúcich Chartu základných práv Európskej únie;
            
         
            
               5.
            
            
               nabádala poskytovateľov odbornej prípravy z verejnej alebo ak je to vhodné, súkromnej sféry, aby vo väčšom rozsahu organizovali pre právnické profesie odbornú prípravu v oblasti práva EÚ a ovládania cudzích jazykov v oblasti práva, berúc do úvahy cieľ spočívajúci v tom, aby takáto odborná príprava dosahovala vysokú kvalitu a nákladovú efektívnosť;
            
         
            
               6.
            
            
               zaoberala sa konkrétnou otázkou odbornej prípravy pre zamestnancov súdov, a to aj z hľadiska zlepšenia odbornej prípravy v oblasti práva EÚ v prípade tých zamestnancov súdov, ktorých povinnosti zahŕňajú prvky práva EÚ, ako aj z hľadiska uľahčenia cezhraničnej spolupráce – ak je to relevantné – poskytovateľov odbornej prípravy pre zamestnancov súdov;
            
         
            
               7.
            
            
               rešpektujúc rozpočtové požiadavky a postupy EÚ postupne zvyšovala finančnú podporu určenú Európskej sieti odbornej justičnej prípravy, ktorá je základným nástrojom na zlepšovanie odbornej prípravy sudcov a prokurátorov v EÚ;
            
         
            
               8.
            
            
               zvýšila finančnú podporu projektov cezhraničnej odbornej prípravy, ako sa to predpokladá vo finančnom programe Spravodlivosť na roky 2014 – 2020, pri znížení administratívneho zaťaženia príjemcov;
            
         
            
               9.
            
            
               pokračovala v rozvoji sekcie odbornej prípravy Európskeho portálu elektronickej justície vrátane elektronického vzdelávania ako účinného nástroja ďalšieho rozvoja európskej odbornej justičnej prípravy.
            
         
      (1)  Nariadenie Európskeho parlamentu a Rady (EÚ) č. 1382/2013 zo 17. decembra 2013, ktorým sa ustanovuje program Spravodlivosť na obdobie rokov 2014 – 2020 (Ú. v. EÚ L 354, 28.12.2013, s. 73).